กรุงศรีฟันด์เพิ่มขนาดกองทุนบอนด์
กองทุนเปิดกรุงศรีโทเทิลรีเทิร์นบอนด์ เพิ่มทุนมูลค่าโครงการเป็น 10,000 ล้าน พร้อมขยายระยะเวลาโปรโมชั่นเพื่อสร้างโอกาสการลงทุนให้ทั่วถึง
19 ต.ค. 2553

กองทุนเปิดกรุงศรีโทเทิลรีเทิร์นบอนด์ เพิ่มทุนมูลค่าโครงการเป็น 10,000 ล้าน พร้อมขยายระยะเวลาโปรโมชั่นเพื่อสร้างโอกาสการลงทุนให้ทั่วถึง
 นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน อยุธยา  (กรุงศรีฟันด์) เปิดเผยว่า บริษัทได้จดทะเบียนเพิ่มเงินทุนกองทุนเปิดกรุงศรีโทเทิลรีเทิร์นบอนด์ (KF-TRB) อีก 7,000 ล้านบาท ทำให้กองทุนมีมูลค่าโครงการรวมทั้งสิ้น 10,000 ล้านบาท ตั้งแต่วันที่ 18 ต.ค. 53 ที่ผ่านมา เพื่อรองรับความต้องการของนักลงทุนที่มีความต้องการลงทุนในกองทุนนี้
 นายฉัตรพี กล่าวว่า กองทุนเปิดกรุงศรีโทเทิลรีเทิร์นบอนด์ (KF-TRB) มียอดจองซื้อหน่วยลงทุนเต็มมูลค่าโครงการ 3,000 ล้านบาท ก่อนกำหนดเวลาปิดการเสนอขาย ทำให้มีนักลงทุนจำนวนมากที่ไม่สามารถจองซื้อหน่วยลงทุนกองทุนเปิดกรุงศรีโทเทิลรีเทิร์นบอนด์ (KF-TRB) ได้ทันในช่วงการเสนอขายระหว่างวันที่ 1-13 ต.ค.53 ที่ผ่านมา บริษัทจึงได้รีบดำเนินการจดทะเบียนเพิ่มทุนของโครงการอีกจำนวน 7,000 ล้านบาท 
 พร้อมกันนี้ได้ขยายระยะเวลาโปรโมชั่นสำหรับผู้ที่พลาดโอกาสการจองซื้อในช่วงการเสนอขายครั้งแรก โดยตั้งแต่วันที่ 20 ต.ค. ถึงวันที่ 3 พ.ย. 53 เมื่อจองซื้อกองทุนเปิดกรุงศรีโทเทิลรีเทิร์นบอนด์ (KF-TRB) ครบทุกๆ 1,000,000 บาท ผู้ลงทุนจะได้รับหน่วยลงทุนกองทุนเปิดอยุธยาโกลด์ (AYFGOLD) มูลค่า 1,000 บาท เป็นของสมนาคุณเช่นเดียวกับการเสนอขายครั้งแรก
 นายฉัตรพี กล่าวเสริมว่า กองทุนเปิดกรุงศรีโทเทิลรีเทิร์นบอนด์ (KF-TRB) เป็นกองทุนที่มีเอกลักษณ์ เนื่องจากกองทุน PIMCO Total Return Bond ซึ่งเป็นกองทุนหลักมีกลยุทธ์การจัดการลงทุนที่แตกต่างจากกองทุนตราสารหนี้ทั่วไป และจากผลการดำเนินงานย้อนหลังของกองทุนหลัก 1 ปีที่ผ่านมา กองทุนหลักสามารถสร้างผลตอบแทนได้ถึง 9% ต่อปี (ที่มา : PIMCO Fund Fact Sheet ณ 30 ก.ย.53) จึงทำให้กองทุนนี้เป็นที่สนใจจากนักลงทุนทั่วโลก รวมถึงนักลงทุนในประเทศไทยด้วย